KYK: 'All lives matter' skree mense voor hof in Hartswater | Netwerk24
Deur Anena Burger 30 Julie 2020 10:21
So stil soos 'n begrafnisstoet met net die bakkies se enjins wat saggies dreun het boere en inwoners van die Vaalharts-skema Donderdagoggend stadig deur Hartswater gery.
Die somber stilte is met tye onderbreek deur polisiesirenes.
Dit is hoe mense van die omgewing besluit het om protes aan te teken oor die moorde op die Brand-egpaar, Dan (83) en Breggie (73), en hul dogter Elzabie (54).
Plaaslike inwoners het hulle by boere aangesluit en later het hulle voor die landdroshof betoog en geskree "All Lives Matter".
Hulle meen die vyf verdagtes, wat vanoggend in die hof verskyn, moet nie op borgtog vrygelaat word nie.
'n Somber gevoel het in die dorp geheers soos mense in stilte die stoet van meestal bakkies aanskou het.
Dan se rooi Nissan Micra was sigbaar waar dit staan in die polisiewerf met sy neus pad se kant toe, asof die motor uitkyk op die stoet.
Die Brands se buurvrou het Sondagmiddag gesien hoe die Micra en Elzabie se grys Mazda CX-5 stadig verby haar huis ry en later besef dit was die rowers wat omstreeks 13:00 op die Brands se kleinhoewe toegeslaan het wat die motors bestuur het.
'n Grootskaalse soektog is Maandag begin nadat bure en familievriende gaan ondersoek instel het oor hoekom die Brands nie hul fone beantwoord nie. Die huis was omgekeer en daar was bloed en sleepmerke.
Inwoners van Hartswater en boere van die omgewing betoog voor die hof. Foto: Anena Burger
Netwerk24 Anena Burger
Die Micra is nie lank daarna nie in die Takaneng-nedersetting naby Taung opgespoor. Taung is sowat 30 km van Hartswater af.
Elzabie se motor is Maandag omstreeks 23:00 op die N18 net duskant Pudimoe voorgekeer. Die pad loop tussen Hartswater en Vryburg.
Die polisie het die 42-jarige vrou wat die motor bestuur het en twee mans van onderskeidelik 18 en 19 jaar in hegtenis geneem.
'n Vierde verdagte, 'n 20-jarige man, is Dinsdagoggend aangekeer en 'n vyfde, 'n 36-jarige man, Dinsdagmiddag.
Die betogers teken protes aan teen plaasmoorde en eis dat die verdagtes in die aanval op die Brand-gesin nie borgtog kry nie. Foto: Anena Burger
Die eerste drie verdagtes het blykbaar aan die polisie gewys waar Elzabie se lyk versteek is. Sy is Dinsdag omstreeks 01:00 in 'n veld naby Takaneng in Taung gevind.
Die lyke van Dan en Breggie is sowat 500 m uitmekaar gevind, meer as 1 km van waar Elzabie se lyk was.